Kyrksæterøra IL friidrettsavdelingen

Årsmelding 2019

## Styret

Styret har i 2019 bestått av:

* Ole Arnold Sødal (leder)
* Ingrid Vuttudal (kasserer)
* Kathrine Hageskal
* Hege Anita Wærøy
* Øyvind Leiknes

## Sodvinhallen tatt i bruk

Det som helt klart har preget året 2019 mest er selvfølgelig Sodvinhallen. Det er den suverent viktigste hendelsen for friidretten på Kyrksæterøra på tiårsvis, kanskje noensinne. Topp treningsforhold HELE året bare et steinkast unna gjør det mulig å trene/satse friidrett lokalt. Og den har vært velbrukt. Det jogges og løpes stort sett hele tiden. Stadig nye fjes observeres rundt rød-dekket. Vi har fellestreninger både for ungdom og voksne gjennom hele uka. Gågrupper bruker banen aktivt på dagtid.

KIL Friidrettsavdelingen står med 20% eierskap i hallen, og er forpliktet til en årlig leie på kr 100 000,-.

## Klubbklær

Våre klubbklær har blitt vist fram overalt, og det er kanskje ikke rart når vi i 2019 har solgt hele 250 plagg. Vi har ingen ambisjoner om å selge mest mulig klær, men klærne er viktige for lagfølelse/lagbygging. Vi fremstår mye mer som et lag nå enn tidligere. Og så er vi innmari kule.

## Friidrettstrening barn/ungdom

Vi har gjennom hele året jobbet hardt for å få til gode ukentlige treninger for barn/ungdom.

Hver mandag har vi hatt løpetrening for ungdom (fra og med 7. klasse). Vi har hatt KIL/HEMNE sitt 2005-kull på hospitering gjennom hele året, og 2006-kullet ble med fra og med høsten. Flere lag har vært innom av og til, og vi har dermed hatt svært høy deltakelse på disse treningene.

Friidrettstrening hver torsdag. I starten av året var barn/ungdom samlet, og vi kjørte løpsteknikk, leik, spenst, styrke i Samfunnshuset. Ungdommene har dratt på Kretstreninger i Ranheimhallen når det har vært arrangert. Gjennom høsten har vi prøvd oss på ulike friidrettsøvelser inne i Sodvinhallen. Hekk, sprint, lengde, høyde. På slutten av året har ungdommene rendyrket løpesatsinga, og minglet med voksnes fellestrening.

I tillegg har vi kjørt spenst/styrketrening hver tirsdag, organisert som sirkeltrening.

Vi har deltatt på mange friidrettsstevner med mange gode resultater og god bredde. Hele 14 fra Kyrksæterøra IL når vi invaderte Aure sitt stevne. 3 deltakere på kretslaget til Sør-trøndelag på Lerøylekene. Flere figurerer høyt på årsstatistikken i Norge. Selv om vi har lite fokus på resultat i hverdagen, så er det veldig inspirerende å se at vi gjør en solid jobb i miljøet, både på å få med god bredde og topp.

Vi har ingen fast aktivitet for barn under 10 år, men vi tilbyr Friidrettsleik via allidrettgruppa. I 2019 kjørte vi 3 runder på vår og 2 runder på høst.

## Fellestrening voksne

På voksensiden har vi løpetrening hver tirsdag og torsdag, samt egen "lavterskeltrening" hver onsdag. Vi har hatt flott oppslutning gjennom hele året, men med betydelig økning på slutten av året. Det er tydelig at Sodvinhallen begynner å bety noe for aktiviteten vår. På vår/sommer/høst holder vi til på grusveier, enten i Ånesøyan eller Buktåsen.

## Turorientering

Flotte ruter, der flere av rutene var barnevennlige. Ca 80 som fullførte. Populært tiltak for den voksne generasjonen. Litt færre unge enn tidligere.

Fin omtale med TV reportasje på TV2. Utarbeidet nytt digitalt O-kart over Stølan-marka. Fin premieutdeling med god orientering om StikkUt. Vinterpostene for 2020 er satt ut.

## Idrettsmerket

3 deltakere tok Idrettsmerket i 2019.

## Olavstafetten

Et av våre store satsinger er Olavstafetten 1.mai. I 2019 stilte vi med 9 lag (hvorav 5 barn/ungdomslag, 2 herrelag og 2 damelag) og ca 50 løpere. Nest største klubb. Stafettene har alltid vært viktig for samhold og lagbygging i friidretten, og Olavstafetten funker for alle.

## Flest på BDO-Mila

Vi invaderte BDO-Mila med nesten 80 deltakere fra Kyrksæterøra! Så mange var vi at arrangøren opprettet egen "Dagens største lag"-pris til ære for oss, som gav oss en flott pengepremie på kr 2000,-. BDO lokalt sponset buss og pizza til hele hurven.

## Stor deltakelse på St.Olavsloppet

Vi startet med 3 lag første dag, og fullførte med 2 lag. 55 unike løpere. Sportslig sett beste plassering ever, med en 5.plass totalt i klubbklassen, noe som gav oss en pen pengepremie på kr 5000,-. Ekstra stas var det at vi kunne mønstre flere gode ungdommer på 1.laget. Det lover godt for fremtiden. Uansett prestasjoner så er det miljø og samhold som er viktigst når vi deltar på St.Olavslopp.

## Ørasprinten

Som vanlig arrangerte vi et strålende Ørasprint-arrangement igjen, med ca 120 deltakere. Ny løype i 2019, som er kontrollmålt av Kondis. Dette er vårt prestisjearrangement, som vi håper skal vokse og gi oss større inntekter i framtiden. Vi har fått til et attraktivt arrangement som tiltrekker mange utabygdes løpere. Samtidig er det et løp som også er attraktivt for oss selv.

## Klempheia Rundt

75 i trim og 8 i konkurranse under årets tradisjonsarrangement rundt Klempheia, i strålende turvær.

## Trondheim maraton

Vi var nok en gang blant de største klubbmiljøene på Trondheim maraton, med nesten 50 løpere. Skikkelig gøy når vi treffer hemnværinger med klubbklær overalt hvor vi snur oss på et så stort arrangement.

## Inspirasjonshelg

I slutten av november fikk vi satt Sodvinhallen på friidrettskartet i Midt-Norge da vi arrangerte Inspirasjonshelg, der 40 ungdommer mellom 12-15år fra stort sett hele Sør-trøndelag deltok. Fasilitetene fungerte helt utmerket til denne typen samlinger. Samtidig foregikk løpekurs for voksne, med ekstern instruktør og 22 deltakere. Ei vellykket helg på alle måter!

## Økonomi

Vi fikk som forventet et underskudd på 31.773,- i 2019, først og fremst på grunn av leie av Sodvinhallen på 75000,- (det blir kr 100000,- fra og med 2020).

Vi har handlet svært mye klubbklær. Klubben sponser en liten andel per plagg, men dette får vi sannsynligvis tilbake i form av momskompensasjon i 2020.

En hyggelig ekstrautgift er en stor økning i vår subsidiering av startkontingenter for våre ungdommer som deltar på utabygdes konkurranser og stevner.

Vi har en del utlegg i forbindelse med Inspirasjonshelga som ikke er fakturert ut før nå. Dette gjelder diverse overnatting og buss, samt deltakerkontingenter for mange av ungdommene. Vi snakker her om beløp på ca 15000,- som kommer inn i regnskapet først i 2020.

Vi har fått økt sponsorinntektene betydelig:

* Lian Trevarefabrikk har gått inn som ny hovedsponsor, med 3 års varighet
* Inngått ny avtale med Hemne Sparebank på 3 år
* Alliance Optikk bidrar som arrangementsponsor for Ørasprinten, med 3 års varighet

Dette er gode avtaler som gir oss tid og pusterom til å vokse, og få på plass en bærekraftig økonomi.

I 2020 innfører vi treningsavgift, og målet er at dette skal dekke minst 1/4 av halleien. Vi har i skrivende stund nesten allerede oppfylt det målet.

Kyrksæterøra 10.mars 2020

Ole Arnold Sødal

Leder, KIL Friidrett